ปลัดกระทรวงการท่องเที่ยวและกีฬา ชวนร่วมบริจาคช่วยเหลือผู้ประสบภัย “Thailand for Attapeu เยียวยา ฟื้นฟู น้ำท่วม สปป.ลาว”
นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยว่า จากกรณีเขื่อนเซเปียน-เซน้ำน้อย ใน สปป.ลาว แตก เมื่อวันที่ 23 กรกฎาคม 2561 ที่ผ่านมา ซึ่งเป็นเหตุอุทกภัยรุนแรงในแขวงจำปาสักและแขวงอัตตะปือ ส่งผลให้มีผู้เสียชีวิต ผู้สูญหาย และทรัพย์สินเสียหายจำนวนมาก ขณะเดียวกันทำให้ประชาชนหลายพันคนกลายเป็นคนไร้ที่อยู่อาศัย เนื่องจากบ้านที่พักอาศัยถูกกระแสน้ำพัดหายไปทั้งหลัง ทางกระทรวงการท่องเที่ยวและกีฬา จึงได้ร่วมกับหลายหน่วยงานพันธมิตร และคณะศิลปินชั้นนำของประเทศจัดคอนเสิร์ตการกุศล ณ โรงเบียร์เยอรมันตะวันแดง รามอินทรา ในวันที่ 8 สิงหาคม 2561 และโรงเบียร์เยอรมันตะวันแดง แจ้งวัฒนะ ในวันที่ 9 สิงหาคม 2561 โดยขอเชิญชวนเจ้าหน้าที่หน่วยงานภาครัฐ ภาคเอกชน และประชาชน ร่วมบริจาคสิ่งของบรรเทาทุกข์ อุปกรณ์ในการทำความสะอาด วัสดุก่อสร้างที่พักอาศัย เพื่อให้ความช่วยเหลือเยียวยาและฟื้นฟูผู้ประสบภัยในแขวงอัตตะปือ สปป.ลาว โดยสามารถร่วมบริจาคได้จนถึงวันที่ 9 สิงหาคม 2561 ที่กรมธนารักษ์ หรือบริจาคเงินสดทางบัญชีธนาคารออมสิน สาขากระทรวงการคลัง ชื่อบัญชี “Thailand for Attapeu เยียวยา ฟื้นฟู น้ำท่วม สปป.ลาว” เลขที่บัญชี 020255557777 (ไม่สามารถนำไปใช้ลดหย่อนภาษีได้) ซึ่งเงินที่ได้รับบริจาคจะนำไปซื้อสิ่งของที่จำเป็น และจัดส่งให้ถึงกลุ่มผู้ประสบภัยโดยตรง และหากมีเงินเหลือจากการซื้อสิ่งของช่วยเหลือจะนำเข้าบัญชีเงินฝากของสำนักงานปลัดสำนักนายกรัฐมนตรี ธนาคารกรุงไทย สาขาทำเนียบรัฐบาล ชื่อบัญชี “หัวใจไทยส่งไป สปป.ลาว” เลขที่บัญชี 067-0-12886-4 ต่อไป





นายพงษ์ภาณุ กล่าวเพิ่มเติมว่า ทั้งนี้ สปป.ลาว ถือเป็นประเทศบ้านพี่เมืองน้องที่มีความผูกพันใกล้ชิดกับประเทศไทยมายาวนาน มีขนบธรรมเนียมและวัฒนธรรมประเพณีที่คล้ายๆ กัน เปรียบเสมือนเป็นญาติสนิทเมื่อยามเกิดความทุกข์ร้อนก็ย่อมต้องพึ่งพาอาศัย ช่วยเหลือเกื้อกูล แสดงความห่วงใยกันเป็นธรรมดา มีสิ่งใดที่เราจะสามารถแสดงน้ำใจเพื่อบรรเทาความเดือดร้อนของผู้ประสบภัยก็เป็นสิ่งที่กัลยาณมิตรพึงกระทำ กิจกรรมคอนเสิร์ตที่จัดขึ้นครั้งนี้ถือเป็นพลังน้ำใจอีกก้อนหนึ่งที่เราทุกคนจะสามารถส่งถึงพี่น้องชาวลาวที่ประสบความเดือดร้อนได้อย่างแน่นอน